**Raamatukogutöö korraldamine alates 18.jaanuarist COVID-19 perioodil**

|  |
| --- |
| Juhend lähtub Vabariigi Valitsuse 19.08.2020 korraldusest nr 282 „[COVID-19 haiguse leviku tõkestamiseks vajalikud meetmed ja piirangud](https://www.riigiteataja.ee/akt/303122020002?leiaKehtiv)“ ning seda muutvatest [õigusaktidest](https://www.kriis.ee/et/hadaolukorra-aegsed-oigusaktid).Vabariigi Valitsuse korralduste terviktekstid on kättesaadavad [Riigi Teatajast](https://www.riigiteataja.ee/index.html) ja internetileheküljelt [www.kriis.ee](http://www.kriis.ee).Koroonaviiruse SARS-CoV-2 põhjustatav COVID-19 on nakkushaigus, mis levib inimeselt inimesele piisknakkuse kaudu. Viirust on peamiselt võimalik saada nakatunud inimesega lähikontaktis olles või ka saastunud pindade ja käte kaudu. Haigus võib kulgeda iseloomulike sümptomitega või ilma haigustunnusteta. Viirus levib kiiremini siseruumides ning suurem risk haiguse raskekujuliseks kulgemiseks, tüsistusteks ja haiglaravi vajaduseks on riskirühmadel (sh vanemaealistel).Raamatukogutüübiti (rahva-, kooli-, teadus-, eriala-, rahvusraamatukogudele) eraldi juhendeid ei koostata.Lisaks raamatukogude käitumisjuhendile tuleb järgida **Terviseameti** üldisi [soovitusi](https://www.terviseamet.ee/et/uuskoroonaviirus), **Vabariigi Valitsuse** [korraldusi](https://www.kriis.ee/et/hadaolukorra-aegsed-oigusaktid), **Kultuuriministeeriumi** [juhendeid](https://www.kul.ee/et/uudised/korduma-kippuvad-kusimused-koroonaviiruse-levik-ja-kultuurivaldkond) ning [juhendit](https://www.kul.ee/sites/kulminn/files/news-related-files/juhend_avalikud_uritused_28.12.2020_v1.pdf) **avalike ja kultuuriürituste korraldajatele ning kultuuriasutustele.****Raamatukogu teenuste järkjärguline laiendamine või piiramine sõltub** **kohalike riskide analüüsist ja** **raamatukogu omaniku /** **omavalitsuse otsusest**, kuid järgida tuleb Kultuuriministeeriumi juhendis toodud nõudeid, mis aitavad tagada nii külastajate kui ka töötajate ohutuse ning takistavad viiruse levikut. |

**Üldine töökorraldus**

**Raamatukogu teenindus**

* Raamatukogu **kõigis** **avalikes siseruumides** (lugemissaalides, internetipunktides, teeninduskohtades) on **kohustuslik kanda kaitsemaske või katta nina ja suu.**
	+ **Erandiks on** alla 12-aastased lapsed; inimesed, kellel see ei ole tervislikel põhjustel võimalik (nt hingamisraskuste, psüühikahäirete, allergiate tõttu); erivajadustega inimesed, kes ei ole võimelised maski nõuetekohaselt kandma või seda endale ise ette panema ja eest võtma; vaegkuuljast inimese saatja või isik, suheldes inimesega, kes vajab selget kõnet (maskikandmine segab huultelt lugemist) ja/või kellel on suhtlemiseks vajalik lugeda huultelt või näoilmeid vms.
	+ **Maskina** on käsitatavad isikukaitsevahendid (sh visiirid), meditsiinilised maskid ja laiatarbe näokatted (sh ostetud või ise valmistatud korduskasutatavad maskid). Nende puudumisel võib piirduda suu ja nina samaaegse katmisega, kui katteks kasutatav materjal ja eseme tegumood võimaldab käsi kasutamata seda vajaliku aja jooksul näokattena kasutada (nt kaelussallid, mis püsivad ettetõmmatuna nina ja suu ees).

**Lubatud on:**

* **siseruumides lugemissaalide külastamine, väljaannete laenutus ja tagastamine, avariiulite kasutamine;**
* **internetiarvuti kasutamine;**
* **veebiteenuste osutamine;**
* **päringutele veebis, e-posti ja telefoni teel vastamine;**
* **väljaannete kontaktivaba laenutus ja tagastus;**
* **õuealal välilugemisaalid.**
* MUUDETUD 23.12: Raamatukogu siseruumides asuvates lugemis-, teenindus- või internetisaalides ning teistes üldkasutatavates ruumides tuleb tagada täituvus kuni 50% ning selle raames tuleb järgida ka 2 + 2 reeglit.
	+ 50% täituvuse tagamiseks tuleb esmalt välja arvutada ruumi avalikuks kasutuseks olevast põrandapinnast 50%. 2 + 2 reegli järgimise tagamiseks tuleb 50% jagada neljaga, et igale külastajale jaguks 4 m2;
	+ piirang ei kehti koos liikuvatele perekondadele, iga päev samas lasteaiarühmas käivatele lastele ja erivajadustega inimestele või kui tingimusi ei ole võimalik mõistlikult tagada.
* LISATUD 23.12: Raamatukogu iga saali uksele tuleb panna silt selle kohta, mitu külastajat võib samal ajal ruumis viibida.
	+ Ülerahvastatuse vältimiseks tuleb vajaduse korral kasutusele võtta eelregistreerimise süsteem.
* Internetiarvutites tuleb piirata meelelahutuslikku tegevust. Lubatud on lugeda e-väljaandeid, kasutada Riigi Teatajat, külastada kohaliku omavalitsuse ja riigi veebilehti, tasuda arveid, kasutada postkasti ja teha muid igapäevaeluks olulisi tegevusi.
* Ühiskasutatavaid esemeid (nt internetiarvutit) tuleb iga kasutuskorra järel desinfitseerida. Raamatukogu peab tagama desinfitseerimisvahendite olemasolu ja desinfitseerimisnõuete täitmise Terviseameti juhiste järgi.
* Kui külastaja vajab internetiarvuti või teenuste kasutamisel siseruumis abi, tuleb järgida 2 + 2 reeglit või lähikontakti aega minimeerida.
* MUUDETUD 23.12: **Piirangud avalikele üritustele Eestis (v.a Ida-Virumaa ja Harjumaa):**
* Raamatukogus avaliku ürituse (nt raamatukogutunni, näituse avamise, kirjanikuga kohtumise, raamatuesitluse, konverentsi, kontserdi, etenduse) toimumisel kehtivad avalike ürituste piirangud.
* MUUDETUD 08.01: Huvihariduse ja -tegevuse korraldamisel tuleb arvestada järgmist:
	+ Huvihariduse, huvitegevuse, noorsootöö, täiendkoolituse ja täiendõppe (sh individuaalkoolituse) rühmategevused on siseruumides lubatud. Tegevusest võib osa võtta kuni 11 inimest (sh juhendaja).
	+ Piirangud ei kehti veebiüritustele ning kontaktivabadele üritustele ja teenustele.
	+ Välitingimustes toimuval üritusel võib korraga osaleda maksimaalselt 25 külastajat.
	+ Tegevusi korraldades tuleb arvestada, et üks grupp ei puutuks kokku teiste gruppidega.
	+ Sarnaselt teiste avalike teenustega peab raamatukogu ka huvitegevuse, täiendkoolituse ja täiendõppe korraldamisel tagama maskide kandmise kohustuse, desinfitseerimisvahendite olemasolu ning desinfitseerimisnõuete täitmise Terviseameti juhiste kohaselt. Lisaks tuleb ühiskasutatavad asjad pärast iga kasutuskorda desinfitseerida.
	+ Raamatukogu külastajatele tuleb soovitada kontaktivabade ja veebiteenuste kasutamist.
* MUUDETUD 15.01: **Piirangud raamatukogudele Ida-Virumaal ja Harjumaal (sh Tallinnas)** **alates 18.01** **kuni 01.02**: keelatud on meelelahutusteenuste osutamine siseruumides ja õuealal. Piirangud ei kehti veebiüritustele ning kontaktivabadele üritustele ja teenustele:
	+ Alates 18.01 kuni 01.02 on raamatukogu siseruumides avalikud üritused (statsionaarse istekohaga ja istekohata avalikud koosolekud, avalikud üritused, sh konverentsid, teatrietendused, kontserdid ja kinoseansid) keelatud ning suletud on raamatukogus või selle ruumides tegutsevad kinod, teatrid, kontserdikohad. Külastajad ei või nimetatud teenuse osutamise kohas viibida. Piirangut ei kohaldata teenuse osutamise koha töötajatele ja teenindamiseks vajalikele isikutele.
	+ Alates 18.01 kuni 01.02 tohib õues raamatukogu avalikest üritustest ja koosolekutest osa võtta kuni 10-liikmelises rühmas ning teiste rühmadega ei tohi kokku puutuda. Avalik väliüritus peab lõppema kell 22.00.
	+ Alates 18.01 on raamatukogu siseruumides ja õuealal lubatud huviharidus, huvitegevus, noorsootöö, täiendkoolitus ja täiendõpe **individuaaltegevusena**. Kõigi nende tegevustega seotud esemete kohapeal kasutamine on lubatud individuaaltegevuseks (nt video- ja lauamängud, mängulauad). Võimaluse korral tuleb pakkuda kojulaenutust.
	+ Alates 18.01 peab raamatukogus või selle ruumides tegutsevate muuseumide ja näituste külastamisel lähtuma 50% täituvuse ja 2 + 2 reeglist. Selle tagamiseks tuleb esmalt välja arvutada ruumi avalikuks kasutuseks olevast põrandapinnast 50%. 2 + 2 reegli järgimise tagamiseks tuleb 50% jagada neljaga, et igale külastajale jaguks 4 m2.Õues tohib külastajate rühma suurus olla endiselt kuni 10 inimest.
	+ Alates 18.01 võivad raamatukogus või selle ruumides tegutsevad kohvikud, toitlustuskohad ning muude toitlustusasutuste ruumid olla külastajatele kohapealseks ajaviitmiseks avatud ajavahemikul kell 6.00–19.00. Arvestada tuleb kuni 25% ruumi täituvuse nõuet ehk kliendid peavad ruumis viibima hajutatult ja liikudes arvestama 2 + 2 reeglit (ei laiene perekondadele). Toidu kaasamüügi ajale piiranguid ei ole.
	+ Raamatukogu siseruumides asuvates spordiklubides on individuaaltegevusena sportimine ja treenimine lubatud.
	+ Piirangud ei kehti veebiüritustele ning kontaktivabadele üritustele ja teenustele. Huviharidus, huvitegevus, noorsootöö, täiendkoolitus ja täiendõpe (sh individuaalkoolitus) tuleb teha veebis.
	+ Raamatukogu külastajatele tuleb soovitada kontaktivabade ja veebiteenuste kasutamist.
* Raamatukogusid ei suleta.
* Asutus võib kehtestada allpool nimetatutest rangemaid nõudeid, kui see aitab viiruse leviku tõkestamisele kaasa.

**Raamatukogu külastamine**

* Külastaja peab raamatukogusse sisenedes kandma maski või katma nina ja suu.
* Külastaja peab järgima 50% täituvuse ja 2 + 2 reeglit (vt üldine töökorraldus).
* Võimaluse korral tuleb raamatukogusse sisenemise ja väljumise teekond eraldada.
* Võimaluse korral tuleb uksed hoida avatuna, et vältida ukselinkide katsumist.
* Lifte kasutades tuleb järgida inimeste hajutamise nõuet.
* Riidehoidu olemasolul tuleb läbi mõelda selle kasutamise kord. Lubatud on nii teenindajaga kui ka iseteenindusega garderoob. Garderoobitöötaja peab kandma maski või katma nina ja suu, soovituslikult kasutama kaitsekindaid või pesema ja desinfitseerima regulaarselt käsi.
* Raamatukogu peab külastajatele tagama käte desinfitseerimise ja pesemise võimalused.
* Käte desinfitseerimisvahendid tuleb asetada külastajate liikumisteedele nähtavasse kohta. Desinfitseerimisvahendid peaksid kindlasti olema sisse- ja väljapääsu, tualeti ning (järskude) treppide juures, mille kasutamisel on käsipuust kinnihoidmine vältimatu.
* Raamatukogu sisse- ja väljapääsu ning desinfitseerimis- ja pesukohtade juurde tuleb paigaldada käitumise [piltjuhised](https://www.eru.lib.ee/index.php/raamatukogud-eriolukord).
* Raamatukogul on õigus haigussümptomitega ja maskita külastajat hoonesse mitte lubada, teavitades sellest oma veebilehel ja sotsiaalmeedia kanalites.
* Võimaluse ja vajaduse korral tuleb sisse lugeda kõlarite kaudu esitatav teavitus, et inimesed järgiksid ruumis 50% täituvuse ja 2 + 2 nõuet, hoiaksid distantsi (sh järjekordades) ning vähendaksid trepikäsipuude ja muude pindade puudutamist.
* Vähendada tuleb lähedasi sotsiaalseid kontakte töötajate ning töötajate ja külastajate vahel.
* Töötajate ja külastajate töökohad tuleb korraldada nii, et nii töötajad kui külastajad saaksid ruumis järgida 50% täituvuse ja 2 + 2 nõuet. Vajaduse korral tuleb ruum kujundada ja mööbel ümber tõsta sobivalt kehtestatud reeglitele. Vähendada tuleb näiteks külastajatele mõeldud laudade ja toolide arvu.
* Teeninduslettide töö tuleb korraldada nii, et külastajad saaksid järjekorras hoida 2 + 2 distantsi ning tulla teenindajale teeninduse ajaks lähemale ainult vajadusel korral. Põrandal tuleb kasutada tähiseid või silte, mis toetavad nõude täitmist.
* Võimaluse korral tuleb teenindusleti ette paigaldada pleksiklaas. NB! Seda tuleb regulaarselt puhastada.
* Inimesed tuleb suunata raamatukogu e-teenuseid ja võimalusel pakiautomaadi teenuseid kasutama.
* Kojulaenutust tuleb võimalusel pakkuda kontaktivabalt (nt pakiautomaat, kontaktivaba koduteenindus).
* Väljaandeid peab tagastatama võimalikult kontaktivabalt, kasutades näiteks tagastuskaste või pakiautomaate.
* Sisse tuleb viia võimalikult palju kontaktivabu teenindus- ja maksemeetodeid (nt viipemakse, mobiilimakse, QR-koodiga mTasku makse, pangaülekanne).
* Makseterminal tuleb võimaluse korral paigutada teenindajast võimalikult kaugele.
* **Raamatukogu peab tagama külastajale võimalused desinfitseerida avaliku internetipunkti arvutid, töövahendid (arvuti ekraan, klaviatuur, hiir) ja pinnad enne ja pärast kasutuskorda (nt salvrätikutega).**
* **Raamatukogu peab avaliku internetipunkti arvutid, töövahendid (arvuti ekraan, klaviatuur, hiir) ja pinnad desinfitseerima iga 2–4 tunni järel.**
* Avariiulite kogud on külastajatele ja uurijatele avatud samadel tingimustel, mida üldisele töökorraldusele, internetipunktidele ja lugemissaalidele kehtestatud reeglid sätestavad.
* Külastajate käitumist tuleb jooksvalt jälgida ning teha vajaduse korral muudatusi asutuse töökorralduses ja ajutises raamatukogu kasutuseeskirjas, et tagada nii külastajate kui töötajate maksimaalne ohutus.
* Raamatukogu õuealal võib avada välilugemissaali (v.a Ida-Virumaal ja Harjumaal), järgides käte desinfitseerimise, pindade puhastamise, inimeste hajutamise 2 + 2 nõuet ja riskirühmadele **rangelt** soovituslikku kaitsemaski kasutamise nõuet.

**Avalikud üritused**

* Avalikke raamatukogu üritusi (nt grupiekskursioonid, raamatukogutunnid, näituste avamised, kohtumised kirjanikega, raamatuesitlused) korraldatakse siseruumides ja välitingimustes avalike koosolekute pidamise ja avalike ürituste korraldamise piirangute järgi. Järgida tuleb Vabariigi Valitsuse [korraldusi](https://www.kriis.ee/et/hadaolukorra-aegsed-oigusaktid), Kultuuriministeeriumi [juhendeid](https://www.kul.ee/et/uudised/korduma-kippuvad-kusimused-koroonaviiruse-levik-ja-kultuurivaldkond) ning [juhendit](https://www.kul.ee/sites/kulminn/files/news-related-files/juhend_avalikud_uritused_24.11.2020_l6plik.pdf) avalike ja kultuuriürituste korraldajatele ning kultuuriasutustele.
* LISATUD 23.12: **Ida-Virumaal** **ei ole** jätkuvalt ja **Harjumaal** alates 28.12.2020 kuni 17.01.2021 lubatud avalikud koosolekud, üritused, konverentsid, teatrietendused, kontserdid ega kinoseansid ei siseruumides ega õuealal (olenemata statsionaarsete istekohtade olemasolust).
* **Mujal Eestis** on lubatud avalikud üritused (teatrietendused, kontserdid, kinoseansid, festivalid, rahvakultuurisündmused, laadad, konverentsid jne), k.a nii ühe- kui mitmepäevased ettevõtmised, mille raames võib toimuda eraldi üritusi (sh eri kohtades ühel ajal), milles on asukoha tüübi järgi järgmised piirarvud:
	+ ilma statsionaarsete istmeteta ruumis kuni 250 inimest;
	+ statsionaarsete istekohtadega ruumis kuni 400 inimest;
	+ välitingimustes kuni 500 inimest.
* Sealjuures ei tohi ühel üritusel osalejad (vastavalt üritusel osalejate piirarvudele) kokku puutuda teisel üritusel (sh sama ürituse alaüritused erinevates toimumispaikades) osalejatega ürituste toimumise ajal, nende vahel, enne ja pärast.
* Statsionaarsete istekohtadeta avalikud üritused peavad lõppema hiljemalt kell 22.00.
* Külastajad võivad viibida siseruumides toimuvatel avalikel koosolekutel ja üritustel (sh konverentsidel, teatrietendustel, kontsertidel ja kinoseanssidel):
	+ kus on tagatud ruumi kuni 50% täituvus ja inimeste hajutatuse nõue;
	+ saalivälisel alal (nt garderoobis, fuajees) hajutatult 2 + 2 reeglit järgides.
* Piirang ei laiene koos liikuvatele või viibivatele perekondadele ega juhtudel, kui tingimust ei ole võimalik mõistlikult tagada.
* Ürituse korraldaja tagab desinfitseerimisvahendite olemasolu ja desinfitseerimisnõuete täitmise Terviseameti juhiste kohaselt.
* Külastajatele võivad olla avatud siseruumide lastealad ja mängutoad, järgides käesolevat juhist ja täiendavalt üldjuhiseid.
* Kui raamatukogul on toitlustuskoht või näiteks raamatute või käsitöö müügipunkt, tuleb nende puhul järgida käesolevat juhist ning täiendavalt üldjuhiseid ja Vabariigi Valitsuse korraldust.

**Külastajate ohutus**

* Raamatukogu siseruumides (sh arvutit kasutades) on **külastajal kohustuslik kanda kaitsemaski või katta nina ja suu.**
* Külastajal peab olema võimalus enne ja pärast väljaannete, inventari ja tehnikaseadmete (arvutid, laenutusautomaadid jms) kasutamist käsi desinfitseerida. Kui viirusega saastunud kätega nägu mitte katsuda ja need kohe desinfitseerida, siis viirus ei levi.
* Raamatukogu teavitab külastajaid kõigist reeglitest eri kanalite kaudu: asutuse veebilehel ja sotsiaalmeedia kanalites, nii tekstina kui piltjuhistena asutuses kohapeal, sh välisustel.

**Siseõhu ja vee kvaliteet**

**LISATUD 10.12:**

Avalike hoonete puhul tuleb järgida ventileerimise ja tuulutamise nõudeid. Vt [majandus- ja taristuministri](https://www.riigiteataja.ee/akt/126112020018?leiaKehtiv)

[02.04.2020 määrust nr 8](https://www.riigiteataja.ee/akt/126112020018?leiaKehtiv) ja Tarbijakaitse ja Tehnilise Järelevalve Ameti [juhendit](https://www.riigiteataja.ee/akt/126112020018?leiaKehtiv). NB! Kui varem kehtis määrus ainult eriolukorra ajal, siis alates 29.11.2020 kehtib kogu aeg.

* Hoones, kus puudub soojustagastusega sissepuhke- ja väljatõmbeventilatsioon või see ei toimi, peab ruume intensiivselt tuulutama. Näiteks 15 minuti jooksul, kui sisenetakse ruumi, kus on enne teised inimesed viibinud, või vähemalt üks kord tunnis.
* Kui säilitusülesandega raamatukogudes ohustaks tuulutamisega kaasnev õhuniiskuse tõus ja temperatuuri langus säilitatavaid väljaandeid, ei tohi neisse ruumidesse külastajaid lubada (nt avatud hoidlad).
* Kui hoonel on toimiv ventilatsioonisüsteem, peab see hoone kasutamise ajal ning vähemalt kaks tundi enne ja pärast hoone kasutamist töötama maksimaalsel projekteeritud tootlikkusel.
* Hoonepõhise tagastusõhuga ventilatsioonisüsteemi peab täielikult ümber lülitama välisõhule, sulgedes selleks tagastusõhuklapid ja avades värskeõhuklapid.
* [Majandus- ja taristuministri määrusega](https://www.riigiteataja.ee/akt/126112020018?leiaKehtiv) kehtestatud nõudeid ei kohaldata hoone osas, mis ei ole kasutuses vähemalt 60% ulatuses. Näiteks vähenenud kasutusintensiivsusega hooned, kus vähemalt 60% töötajatest on kaugtööl ja lugemissaalid, mille külastatavus on vähenenud vähemalt 60%. Vähenemise protsendi arvutamisel tuleb lähtuda kasutatavatele ruumidele tuleohutusnõuetega ettenähtud kasutajate arvu piirangust. Vajaduse korral tuleb konkreetses ruumis või hoones lubatud kasutajate arvu täpsustamiseks konsulteerida Päästeametiga. Nõuded ei kehti ka raamatukoguhoidlates, kus töötajad käivad harva ning viibivad järjest lühikest aega.
* Juhul, kui eriolukorra väljakuulutamise/tegevuse lõpetamise algusest alates ei ole hoones joogivett tarbitud või selle tarbimine on olulises mahus vähenenud, peab enne joogivee kasutamist kasutamata torustikud korralikult läbi puhastama. Selleks tuleb täielikult avada kõik kasutuseta olnud kraanid ning lasta veel voolata seni, kuni see saavutab veevõrgu temperatuuri ega ei muutu enam.
* Hoonetes, kus on soojavee boilerid ja soojaveevarustussüsteemid pikalt kasutuseta seisnud, tuleks samuti kõik kasutuseta olnud kraanid avada ja loputada. Boilerites seisnud vesi on soovitatav välja lasta, vajaduse korral puhastada ning kuumutada värsket vett vähemalt 60 kraadini. Tööde tegemisel tuleb olla ettevaatlik, et ennast ega hoones viibijaid kuuma veega mitte põletada.
* Veendumaks, et veekvaliteet vastab nõuetele, on soovitatav teha ka mikrobioloogiliste näitajate analüüs. Kui selgub, et veekvaliteet nõuetele ei vasta, soovitatakse pöörduda hoone omaniku, veekäitleja või muu pädeva asutuse poole, et teha torustike põhjalikum loputus ja desinfitseerimine. Seejärel teha vee mikrobioloogiline analüüs uuesti.

**Pindade ja ruumide puhtus**

* Kõiki sagedasti puudutatavaid pindu külastajatele avatud ruumides (sh ukselingid (v.a vasest või suure vasesisaldusega pronksist lingid, millel viirus hävib kriitilise piirini juba kahe tunni jooksul); käsipuud, liftinupud, lülitid, toolide käetoed alt ja pealt, teenindusletid, avariiulid, laenutus- ja tagastusautomaadid, tagastuskastid, lauapinnad, tualettruumide sisustus ja pinnad), tuleb puhastada ja desinfitseerida (toimeained: 70% etanool, 75% 2-propanool, vesinikperoksiid, naatriumhüpoklorit) vähemalt iga 2–4 tunni järel.
* Tavapärasest enam tähelepanu tuleb pöörata ka töötajate tööruumide ja kööginurga puhastamisele:
	+ mööblit ja radiaatoreid puhastada vähemalt kaks korda nädalas.
	+ kööginurga tehnikat ja lauapindu ning tualettruumi sisustust ja pindu puhastada ja desinfitseerida iga päev.
* Desinfitseerimisvahendi valik sõltub sellest, kus (kätel, pindadel vm) ja kuidas seda kasutada on vaja, milliste organismide tõrjeks ja kas see toode sobib soovitud eesmärgi saavutamiseks – selleks tuleb lugeda kasutusjuhendit ja täita ohutusnõudeid. Toote põhjal tuleb eri pindadele koostada puhastusgraafikud koos sagedusega.
* Puhta tulemuse saab ka tõhusalt majapidamises kasutatavaid puhastusvahendeid kasutades (kui desinfitseerivad vahendid pole suuremate ruumide ja pindade jaoks olla laialdaselt kättesaadavad ja nende kasutamine pole hädavajalik).
* Raamatukogu kõigisse saalidesse tuleb paigaldada prügikast kasutatud ühekordsete isikukaitsevahendite jaoks.
* Igasugused võimalikud viirusega saastunud jäätmed (sh isikukaitsevahendid) tuleb koguda pealt suletavasse kilekotti ning käidelda olmeprügina.
* Terviseameti soovitused puhastamiseks ja desinfitseerimiseks leiab [siit](https://www.terviseamet.ee/et/COVID-19-trukised#JUHENDID).
* Lisainfo ja kontaktid hetkel Eestis desinfitseerimisvahendeid pakkuvatest ettevõtetest leiab [siit](https://www.terviseamet.ee/et/uuskoroonaviirus/desinfitseerimisvahendid-ja-pakkujad).

**Töötajate ohutus**

* Kõigil, kelle töö iseloom seda võimaldab, tuleb vajaduse korral lubada teha kaugtööd
* Jälgida tuleb töötajate tervist.
* Töötajate ja külastajate vahel kehtib inimeste hajutamise nõue.
* Töötajatele tuleb võimaldada regulaarset kätepesu vee ja seebiga vähemalt 20 sekundit vähemalt iga 2 tunni järel. Soovitatav on pakkuda käte kreemitamise võimalust.
* Kui kätepesu võimalik ei ole, tuleb käsi võimaluse korral desinfitseerida minimaalselt 70% etanoolipõhise käte antiseptikumiga. Nähtavalt määrdunud käed tuleb kindlasti pesta.
* Külastajatega kokkupuutuvate töötajate isikukaitsevahendite valik tuleb teha töötaja riskirühma kuulumise ja töö eripära alusel.
* Külastajatega kokkupuutuvatel töötajatel (eriti riskirühma kuuluvatel) on kohustuslik kanda kaitsemaski (või katta nina ja suu) ning kindaid juhul, kui ei ole võimalik järgida 2 + 2 reeglit ega hajutatust ega vältida külastajatega distantsi hoidmist 15 minutit ja kauem. Töötajatel, kes külastajaga kokku ei puutu, on soovituslik kanda maski või visiiri. Teha tuleb töökeskkonna riskianalüüs.
* Töötaja peab visiirile lisaks kandma meditsiinilist maski, kui selgub, et kaastöötaja on kokku puutunud koroonapositiivse nakkuskandjaga (st kolleeg on lähikontaktne).
* Minimeerida tuleb riskirühmadesse kuuluvate töötajate (eelkõige vanemaealiste, krooniliste haiguste, immuunpuudulikkusega inimeste) kokkupuudet külastajatega.
* Külastajatega kokkupuutuvatel töötajatel on soovituslik pärast iga kokkupuudet külastajaga käed või kindad desinfitseerida.
* Tuleb kontrollida, et töötajad on kaitsevahendite korrektsest ja ohutust kasutamisest teadlikud. Koondinfo isikukaitsevahendite kohta leiab [siit](https://www.kriis.ee/et/isikukaitsevahendid-maskid-jms).
* Teavitussedelite ja sularahaga arveldamisel tuleb füüsilist kontakti vältida.
* Võimaluse korral tuleb teenindusleti ette paigaldada pleksiklaas. NB! Seda tuleb regulaarselt puhastada.
* Töötajatel, kelle töö iseloom seda võimaldab, tuleb vajaduse korral lubada teha kaugtööd.
* Võimaluse korral tuleb graafik korraldada nii, et külastajaid teenindavate vahetuste koosseis (st lähikontaktsete hulk) oleks võimalikult muutumatu.
* Koosolekuid tuleb pidada sidevahendite kaudu. Kui see pole võimalik, siis peaksid osalejad:
	+ hoidma üksteisest mõistlikku vahemaad;
	+ vältima kätlemist, materjalide jagamist jm otseseid kontakte;
	+ järgima head respiratoorset ja kätehügieeni. Rangelt soovituslik on kanda kaitsemaski või katta suu ja nina.

Koosoleku kestvus peaks olema võimalikult lühike.

* COVID-19 leviku pidurdamise seisukohalt peab haigestunud töötaja tööandjat COVID-19 diagnoosi kinnitusest informeerima. Informeerida tuleb töötaja ja tööandja kokkuleppe kohaselt.

**Kui töötaja haigestub respiratoorsesse haigusesse (palavik, köha, nõrkus jm sümptomid)**

**1. Töövälisel ajal (mitte töökohal olles):**

* Töötaja peab jääma koju ja võtma ühendust perearstiga, kes teeb otsuse COVID-19 diagnoosi, testimise vajaduse ja töövõimetuslehe kohta.
* Kolleegid, kes pole töötajaga sümptomaatilisel perioodil kokku puutunud, võivad jätkata tööl käimist, kuid jälgima 14 päeva jooksul tähelepanelikult oma tervist. Sümptomite ilmnemisel tuleb jääda koju ja võtta ühendust perearstiga.
* Haigestunud töötaja võib tööle naasta 10 päeva möödudes tingimusel, et tal ei esine respiratoorseid sümptomeid ega palavikku. Lõpliku otsuse teeb perearst. Kui arst on töötaja haiguslehe lõpetanud, võib töötaja naasta tööle ja tööandjal ei ole õigust temalt täiendavat testi nõuda.

**2. Tööajal (töökohal olles):**

* Haigestunud töötaja peab kohe koju minema. Ta võib tööle naasta 10 päeva möödudes tingimusel, et on täielikult terve – st ei esine respiratoorseid sümptomeid ega palavikku.
* Haigestunud töötaja peab ühendust võtma oma perearstiga, kes hindab COVID-19 võimalikkust sümptomite, epidemioloogilise seose või laboratoorse testimise alusel (laboratoorse testimise vajaduse üle otsustab perearst).
* COVID-19 leviku pidurdamise seisukohalt peab haigestunud töötaja tööandjat COVID-19 diagnoosi kinnitusest informeerima.
* Kui töötaja on tööandjat COVID-19 diagnoosist informeerinud, teeb tööandja koostööd Terviseameti regionaalosakonnaga. Kontaktid leiab [siit](https://www.terviseamet.ee/et/terviseametist-struktuuriuksuste-kontaktid).
* Viirusega potentsiaalselt saastunud ruumid tuleb kõrvalisetele isikutele sulgeda ning neid korralikult pesta, desinfitseerida ja tuulutada.
* Terviseameti soovitused puhastamiseks ja desinfitseerimiseks leiab [siit](https://www.terviseamet.ee/et/COVID-19-trukised#JUHENDID).
* COVID-19 diagnoosi kinnitumisel peab töökohal selgitama välja inimesed, kes olid haigestunud töötajaga sümptomaatilisel perioodil lähikontaktis\*. Tööandja teeb lähikontaktsete väljaselgitamiseks koostööd Terviseameti regionaalosakonnaga.
* Lähikontaktsed peavad jääma 14 päevaks koju ning jälgima hoolikalt oma tervist või kuni 10. päeval tehtud SARS-CoV-2 PCR negatiivse analüüsi selgumiseni. Ülejäänud töötajad võivad tööl käimist jätkata, kuid peaksid samuti oma tervist hoolikalt jälgima.
* Kui haigestunud töötaja COVID-19 diagnoos kinnitust ei leidnud, võivad teised töötajad tööd jätkata, kuid samuti 14 päeva jooksul oma tervist jälgima.

|  |  |
| --- | --- |
| **Käsi tuleb pesta:** * enne töö alustamist;
* enne kaitsekinnaste kätte panemist;
* enne kuumtöödeldud või valmistoidu käitlemist;
* pärast kuumtöötlemata toidu käitlemist või valmistamist;
* pärast külastaja kasutatud väljaannete käitlemist;
* pärast jäätmete käitlemist;
* pärast koristamist;
* pärast tualeti kasutamist;
* pärast nina nuuskamist, aevastamist või köhimist;
* pärast söömist, joomist või suitsetamist;
* pärast raha käsitsemist.
 | **\*Lähikontakt\* on:** * otsene füüsiline kontakt COVID-19 haigega (nt kätlemine);
* otsene kontakt COVID-19 haige eritistega ilma kaitsevahendeid kasutamata (nt on peale köhitud);
* COVID-19 haigega (ühes ruumis) koos viibimine vähemalt 15 minutit ja kuni 2 meetri kaugusel.
 |

**Juhendeid ja soovitusi leiab järgmistelt veebilehtedelt:**

* [www.kriis.ee](http://www.kriis.ee)
* [Terviseameti koroonaviiruse haigus COVID-19 trükised ja juhendmaterjalid](https://www.terviseamet.ee/et/COVID-19-trukised)
* [Veterinaar- ja Toiduameti soovitused toidukäitlejatele seoses koroonaviirusega](https://vet.agri.ee/et/uudised/soovitused-toidukaitlejatele-seoses-koroonaviirusega)
* [Tööinspektsiooni soovitused tööandjale ja töötajale](https://www.ti.ee/est/koik-uudised/uudised-detailne/?tx_news_pi1%5Bnews%5D=636&cHash=a7cd1949c8ad9c4538b6ded563b8a729)
* [Hädaolukorra aegsed õigusaktid](https://www.kriis.ee/et/hadaolukorra-aegsed-oigusaktid)
* [Eriolukorra lõpp ja kultuurivaldkond](https://www.kul.ee/et/uudised/korduma-kippuvad-kusimused-koroonaviiruse-levik-ja-kultuurivaldkond)
* [Eesti raamatukogud pärast eriolukorda](https://www.nlib.ee/et/eesti-raamatukogud-parast-eriolukorda)
* [Raamatukogude infomaterjalid](https://www.eru.lib.ee/index.php/raamatukogud-eriolukord) (infograafika - plakatid raamatukogudele)
* [Vaata, millal kanda maski](https://www.terviseamet.ee/et/koroonaviirus/kkk#Mis%20on%20kaitsemask?)
* [Koondinfo isikukaitsevahendite kohta](https://www.kriis.ee/et/isikukaitsevahendid-maskid-jms)